AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU)

PÄÄTÖSLAUSELMA () eteläisen Afrikan tilanne

AKT-EU-yhteiskokous, joka

kokoontui Luxemburgissa 23. ja 26. päivän syyskuuta 1996 välisenä aikana,

A. ottaa huomioon aiemmat päätöslauselmansa kehityksestä eteläisen Afrikan alueella,

B. kannattaa Namibian hallituksen kalastusaluepolitiikkaa ja muiden meren voimavarojen kestävää hyödyntämistä Namibian aluevesillä,

C. on huolestunut jatkuvasta, vakavasta kuivuudesta ja vesipulasta, joka uhkaa elintarviketuotantoa, teollisuutta ja terveyttä Namibiassa,

D. pitää rohkaisevana Angolan hallituksen ja UNITAn välillä jatkuvaa vuoropuhelua, jolla pyritään helpottamaan Lusakan sopimuksen perusperiaatteiden toteuttamista,

E. arvostaa Euroopan unionin ja kansainvälisen yhteisön roolia Angolan rauhanprosessissa,

F. ottaa huomioon Mosambikin hallituksen jatkuvat ponnistelut maan talouden tervehdyttämiseksi ja demokraattisten instituutioiden lujittamiseksi,

G. on tyytyväinen Swazimaan kuningaskunnan aloitteeseen käynnistää neuvottelut maan perustuslain tarkistamista varten,

H. panee merkille, että Sambian nykyinen poliittinen tilanne on perustuslakikiistan osalta hallituksen ja Sambian kansan hallinnassa samoin kuin valmistelut tulevia, ennen vuoden loppua pidettäviä presidentin- ja parlamenttivaaleja varten,

I. ottaa huomioon Etelä-Afrikan hallituksen ja Euroopan unionin välillä meneillään olevat neuvottelut kauppa- ja yhteistyösopimuksesta, Etelä-Afrikan pyrkimyksen Lomén sopimuksen osapuoleksi ja Georgetownin sopimuksen,

J. on tietoinen siitä, että Etelä-Afrikan mahdollisuudet parantaa talouttaan ja kauppasuhteitaan vaikuttavat ratkaisevasti maan ensiaskeleita ottavaan demokratian lujittumiseen ja poliittisen vakauden varmistumiseen koko eteläisen Afrikan alueella,

K. ottaa huolestuneena huomioon Euroopan unionin näiden neuvottelujen aikana kokemat vaikeudet erityisesti kaupallisten näkökulmien osalta ja on tietoinen siitä, että kaupallisissa näkökulmissa on tuettava alueellista talouskasvua ja integraatiota,

L. pitää rohkaisevana eteläisen Afrikan kehitysyhteisön (SADC) maiden sitoumusta säilyttää poliittisesti vakaa tilanne ja saada aikaiseksi yhtenäinen, kestävä talouskehitys alueella,

M. on tyytyväinen sen suhteen, että SADC perusti 28. päivänä kesäkuuta politiikkaa, puolustusta ja turvallisuutta käsittelevän elimen,

N. on myös tyytyväinen seuraavien SADC:n pöytäkirjojen allekirjoittamiseen 24. päivänä elokuuta 1996:

Kauppa;

Huumausaineiden salakuljetuksen torjuminen;

Energia; ja

Liikenne, viestintä ja meteorologia;

1. Kehottaa Euroopan unionia sen pyrkimyksissä saada aikaiseksi kalastusaluesopimus Namibian tasavallan kanssa ottamaan huomioon maan työttömyystilanteen ja tarpeen taata kalavarojen riittävyys tieteellisillä tutkimuksilla ja vastuullisella kalakantojen hyödyntämisellä;

2. Kehottaa Euroopan unionia antamaan suureen tarpeeseen tulevaa apua elintarvikeavustusten, maaseutualueiden vesivarojen sekä lääkinnällisten laitteiden ja lääkkeiden muodossa, jotta vältyttäisiin kuivuuden aiheuttamien tautien laajalta leviämiseltä;

3. Kannustaa Angolan hallitusta ja UNITAa pyrkimään yhä syvällisempään kansalliseen sopuun;

4. Pyytää Euroopan unionia ja kansainvälistä yhteisöä jatkamaan avunantoaan Angolalle, jotta voitaisiin varmistaa sotilaiden kotiuttaminen nykyistä vauhtia ja tukea sitä Angolan armeijan järjestämisen helpottamiseksi, ja auttamaan myös maan talouden jälleenrakentamisessa ja tervehdyttämisessä, demokraattisten instituutioiden vahvistamisessa, miinanraivausoperaatioissa sekä antamaan humanitaarista ja hätäapua pakolaisille ja muille kodeistaan pois joutuneille ihmisille;

5. Onnittelee Etelä-Afrikkaa sen antamasta tuesta Angolan maamiinojen raivaukseen liittyvälle koulutukselle;

6. Toistaa vetoomuksensa Euroopan unionille, jotta se jatkaisi avunantoaan Mosambikin jälleenrakennusponnisteluille ja demokraattisten instituutioiden vakiinnuttumiselle ja lisäisi taloudellista ja teknistä avunantoaan maamiinojen raivaukseen, jotta kotiutetut sotilaat ja muut ihmiset voisivat ryhtyä laajamittaisesti viljelemään maata;

7. Vetoaa Euroopan unioniin ja kansainväliseen yhteisöön, jotta ne antaisivat Swazimaan kuningaskunnalle taloudellista, materiaalista ja poliittista tukea sen vakiinnuttaessa neuvottelukäytäntöä maan uuden perustuslain käyttöönottoa varten;

8. On tyytyväinen Sambian hallituksen aloitteesta käytävään puolueiden väliseen vuoropuheluun ja luottaa Sambian kansan kykyyn ja poliittiseen tahtoon ratkaista maan ongelmat;

9. On tyytyväinen Sambian hallituksen aikaansaannoksiin sen pyrkimyksissä varmistaa, että tulevat presidentin- ja parlamenttivaalien ovat vapaat ja rehelliset, sekä kunnioittaa demokratian, hyvän hallinnon ja ihmisoikeuksien kunnioittamisen periaatteita;

10. Kannattaa tältä osin Sambian hallituksen AKT-EU-yhteiskokoukselle ja kansainväliselle yhteisölle antamaa kutsua tulla seuraamaan ja tarkkailemaan vaaleja;

11. Korostaa jälleen sitä, että EU:n ja Etelä-Afrikan vapaakauppajärjestelmä ja muihin eteläisessä Afrikassa yhteistyötä tekeviin SADC-maihin sovellettava Lomén kauppajärjestelmä olisi sovitettava mahdollisimman hyvin yhteen;

12. Kannattaa edelleen Etelä-Afrikan pyrkimystä Lomén sopimuksen osapuoleksi ottaen huomioon sen suorat ja epäsuorat vaikutukset muihin alueella sijaitseviin maihin;

13. Pyytää Euroopan unionia ryhtymään toimiin, jotta Etelä-Afrikka pääsisi Lomén sopimuksen täysivaltaiseksi osapuoleksi ja saisi mahdollisimman pien solmittua merkityksellisen kahdenvälisen sopimuksen;

14. Pahoittelee Euroopan unionin omaksumaa kantaa sen ehdottaessa sellaista kauppajärjestelyä, jossa muun muassa suuri joukko Etelä-Afrikan vientituotteista jätetään etukäteisesti kauppasopimuksen ulkopuolelle eikä huomioida sitä, mistä olisi todellista hyötyä Etelä-Afrikan ja alueen kehitystarpeiden kannalta;

15. Katsoo, että Euroopan unionin toiminnan olisi täytettävä ne suuret poliittiset lupaukset tuesta Etelä-Afrikalle ja eteläiselle Afrikalle, jotka sisältyvät muun muassa EU:n 19. päivänä huhtikuuta 1994 antamaan julkilausumaan ja syyskuussa 1994 annettuun Berliinin julistukseen;

16. Pahoittelee sitä, että EU on ei ole pystynyt tehokkaasti puuttumaan alueellisen kumuloitumisen kysymykseen Lomén alkuperäsääntöjen edellyttämällä tavalla, vaan se säätänyt lakeja ja antanut asiaa koskevia säännöksiä, jotka ovat vastoin tämän mahdollisuuden tehokkainta käyttöä alueellisen yhteistyön edistäjänä;

17. Onnittelee Euroopan unionia sen avusta yhtenäiseen alueelliseen kehitykseen tähtääville hankkeille, joista mainittakoon alueellinen tsetsekärpästen ja unitaudin hallintaohjelma (RTTCP), joka yhdessä miinanraivausoperaatioiden kanssa tukee alueen ihmisten hyvinvointia; kehottaa Euroopan unionia jatkamaan avunantoaan tällä alalla;

18. Toistaa vaatimuksensa Euroopan unionille lisätä avunantoaan koko eteläisen Afrikan alueelle SADC:n lisääntyneen jäsenmäärän mukaisesti;

19. Arvostaa SADC:n parlamentaarisen foorumin pyrkimystä tulla SADC:n parlamentaariseksi aseeksi ja kannustaa foorumia ja Euroopan parlamenttia edelleen syventämään ja laajentamaan suhteitaan;

20. Katsoo, että SADC:n politiikkaa, puolustusta ja turvallisuutta käsittelevällä elimellä ja EU:lla on laajat yhteistyömahdollisuudet ennaltaehkäisevän diplomatian, konfliktitilanteiden ennaltaehkäisyn, hallinnan ja ratkaisemisen aloilla Afrikassa;

21. Vetoaa Euroopan unioniin, jotta se varmistaisi, että elintarvikeapua ja kaikkea muuta hätäapua annetaan kyseiselle alueella annettavan kehitysavun lisäksi ja että apua jaetaan siten, että se ei vaikuta kielteisellä tavalla alueen talouteen;

22. Pyytää Euroopan komissiota jatkamaan tutkimuksia siitä, miten ehdotettu EU:n ja Etelä-Afrikan vapaakauppasopimus vaikuttaisi Etelä-Afrikan ja sen naapurivaltioiden teollisuuteen ja miten ehdotettu sopimus voisi edistää SADC:n alueellista yhdentymiskehitystä ottaen huomioon erityisesti SADC:n kauppapöytäkirjan;

23. Pyytää tältä osin Euroopan unionin jäsenvaltioita ja komissiota ottamaan huomioon Etelä-Afrikan ja sen SACUun ja SADC:hen kuuluvien naapurimaiden korkeat mukauttamiskustannukset lisättäessä kaupankäynnin vapautta EU:n tämänhetkisen ehdotuksen mukaisesti;

24. Kehottaa Euroopan unionia ja kansainvälistä yhteisöä lisäämään avunantoaan eteläisen Afrikan alueelle, jotta se selviäisi tulvien ja kuivuuden aiheuttamasta hätätilanteesta ja pystyisi myös kehittämään tehokkaan pitkän aikavälin valmius- ja ennaltaehkäisyjärjestelmän suuronnettomuuksien torjumiseksi alueella;

25. Vetoaa kansainväliseen yhteisöön ja erityisesti Euroopan unioniin, jotta ne antaisivat lisää voimavaroja eteläisen Afrikan alueellista yhteistyötä varten köyhyyden torjumiseksi ja toimivien yhteistyöohjelmien edistämiseksi;

26. Pyytää kansainvälistä yhteisöä ja erityisesti Euroopan unionia jatkamaan eteläisen Afrikan demokraattisen kehityksen tukemista kyseisen alueen pyrkiessä perustamaan demokraattisia instituutioita, joita tarvitaan ensi askeleitaan ottavien demokratioiden lujittamiseksi alueella;

27. Kehottaa puheenjohtajiaan välittämään tämän päätöslauselman AKT-EU-neuvostolle, komissiolle, eteläisen Afrikan kehitysyhteisölle ja Etelä-Afrikan hallitukselle.